Президентът иска публичен регистър за отчитане на средствата в борбата с коронавирусаРадев призова за ясни механизми за прозрачност , отчетност , ефикасно и отговорно използване на обществените средства За публичен регистър за отчитане на средствата в борбата с коронавируса при регулярна актуализация на разходите , критериите за одобряване и източниците на финансиране призовава президентът Румен Радев . Ето и позицията на държавния глава , публикуване от пресцентъра на Президенството : " Кризата с коронавируса вече предизвиква тежки социално - икономически последици . За да ограничат тяхното задълбочаване , европейските страни прилагат широк набор от мерки с ясното съзнание , че от тяхната структура , обхват и бързина на прилагане зависи благосъстоянието и прогреса на нацията . Месец и половина след въвеждане на извънредното положение , българското правителство все още не предлага ясна и убедителна програма за навременна , достъпна и безвъзмездна помощ . В същото време , за преодоляване на кризата се заделят все повече публични средства , предстои тегленето на колосален заем . С въвеждането на извънредното положение , изпълнителната власт получи изключителни правомощия да се разпорежда безконтролно с този ресурс . Не трябва да забравяме обаче , че тези средства трябва да се заработват и изплащат от българските граждани и бизнес . Затова следва да има ясни механизми за прозрачност , отчетност , ефикасно и отговорно използване на обществените средства . Необходимо е да се въведе публичен регистър за отчитане на харчените средства в борбата с коронавируса при регулярна актуализация на разходите , критериите за одобряване и източниците на финансиране . Следва да се забрани държавна финансова помощ за офшорни фирми и за такива , които имат дъщерни дружества , регистрирани в офшорни зони . Подобни ограничения вече има в някои държави от ЕС , а в други въвеждането им е на дневен ред . Крайно време е да се преразгледат дългосрочните проекти с осигурен финансов ресурс за години напред . Да се заделят необходимите финанси , така че да не спира работата по тях през настоящата година . Останалият финансов ресурс да се насочи за преодоляване на социалната и икономическа криза . Какъв е смисълът милиарди да стоят замразени с хоризонт следващите 3 - 4 и повече години , а в това време да теглим нови заеми с лихва ? "